Document ID: 31992D0015

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Δεκεμβρίου 1991 που εξουσιοδοτεί ορισμένα κράτη μέλη να θεσπίσουν ενδοκονοτική επιτήρηση των εισαγωγών προϊόντων καταγωγής τρίτων χωρών, τα οποία τίθενται σε ελεύθερη κυκλοφορία στην Κοινότητα και τα οποία μπορούν να αποτελέσουν αντικείμενο μέτρων προστασίας δυνάμει του άρθρου 115 της συνθήκης ΕΟΚ (Τα κείμενα στην ισπανική, αγγλική, γαλλική, ιταλική και πορτογαλική γλώσσα είναι τα μόνα αυθεντικά) (92/15/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,
την απόφαση 87/433/ΕΟΚ της Επιτροπής της 22ας Ιουλίου 1987 για τα μέτρα επιτήρησης και προστασίας που τα κράτη μέλη μπορούν να εξουσιοδοτηθούν να λάβουν κατ' εφαρμογή του άρθρου 115 της συνθήκης ΕΟΚ (1), και ιδίως των άρθρων 1 και 2,
Εκτιμώντας:
ότι τα κράτη μέλη μπορούν να προβούν σε ενδοκοινοτική επιτήρηση των εισαγωγών που αφορά η απόφαση 87/433/ΕΟΚ μόνον εφόσον τους χορηγηθεί προηγούμενη εξουσιοδότηση από την Επιτροπή-
ότι, με την απόφαση 91/18/ΕΟΚ (2) και τις επόμενες, η Επιτροπή εξουσιοδότησε ορισμένα κράτη μέλη να θεσπίσουν αυτή την επιτήρηση-
ότι η ισχύς όλων σχεδόν αυτών των αποφάσεων λήγει στις 31 Δεκεμβρίου 1991-
ότι ορισμένα κράτη μέλη υπέβαλαν αιτήσεις στην Επιτροπή, προκειμένου να τους επιτραπεί να διατηρήσουν σε ισχύ ορισμένα από τα μέτρα επιτηρήσεως και να θεσπίσουν νέους ελέγχους για τα προϊόντα που δεν αναφέρονται στις προηγούμενες αποφάσεις-
ότι η Επιτροπή εξέτασε διεξοδικά κάθε αίτηση χωριστά, με βάση τα κριτήρια της απόφασης 87/433/ΕΟΚ, λαμβάνοντας υπόψη το πρόγραμμα δράσης της Κοινότητας για την υλοποίηση της ενιαίας αγοράς από την 1η Ιανουαρίου 1993-
ότι τα κριτήρια αυτά θα πρέπει να τηρηθούν αυστηρά ενόψει τις επικείμενης λήξης της προθεσμίας και του αναιρετικού χαρακτήρα των μέτρων ενδοκοινοτικής επιτήρησης στην αρχή της ελεύθερης κυκλοφορίας των προϊόντων-
ότι κρίνεται σκόπιμο, ως εκ τούτου, να περιορισθούν σ' ένα ορισμένο αριθμό οι εξουσιοδοτήσεις ενδοκοινοτικής επιτήρησης στις περιπτώσεις, ιδίως, όπου υπάρχει πραγματικός κίνδυνος οι καταχρήσεις στη διακίνηση των προϊόντων να αυξηθούν σημαντικά και να δημιουργήσουν μεγάλες δυσκολίες στους τομείς που αφορούν-
ότι, υπό αυτές τις συνθήκες, κρίνεται σκόπιμο να εξουσιοδοτηθούν τα κράτη μέλη να υποβάλουν σε ενδοκοινοτική επιτήρηση τις εισαγωγές των προϊόντων που αναφέρονται στο παράρτημα μέχρι τις 30 Ιουνίου 1992,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εξουσιοδοτούνται τα κράτη μέλη που αναφέρονται στο παράρτημα να θεσπίσουν, το καθένα σε ό,τι αφορά, μέχρι τις 30 Ιουνίου 1992, ενδοκοινοτική επιτήρηση των εισαγωγών που αναφέρονται στα εν λόγω παραρτήματα, σύμφωνα με την απόφαση 87/433/ΕΟΚ.
Άρθρο 2
Η παρούσα απόφαση απευθύνεται στη Γαλλική Δημοκρατία, στην Ιρλανδία, στο Βασίλειο της Ισπανίας, στην Ιταλική Δημοκρατία, στην Πορτογαλική Δημοκρατία και στο Ηνωμένο Βασίλειο. Βρυξέλλες, 18 Δεκεμβρίου 1991.

Labels: 3
5